আহমদ বিন ইয়াহইয়া আল-নাজমি

**আহমদ বিন ইয়াহইয়া আল-নাজমি** ছিলেন জাযান অঞ্চলের মুফতি। তিনি ১৩৪৬ হিজরির ২২ শাওয়াল (১২ এপ্রিল ১৯২৮) জন্মগ্রহণ করেন এবং ১৪২৯ হিজরির ২০ রজব (২৩ জুলাই ২০০৮) মৃত্যুবরণ করেন। তার পূর্ণ নাম আহমদ বিন ইয়াহইয়া বিন মুহাম্মদ বিন শুবায়ের আল-নাজমি। তিনি জাযান অঞ্চলের আল-নাজামিইয়াহ গ্রামে জন্মগ্রহণ করেন। শৈশব পেরিয়ে কিছুটা বড় হওয়ার পর তার পিতামাতা তাকে গ্রামের মক্তবে ভর্তি করে দেন। সেখানে তিনি আবদু বিন মুহাম্মদ আকিল আল-নাজমি এবং ইয়েমেন থেকে আসা ইয়াহইয়া ফকিহ আবসির মতো বেশ কয়েকজন শায়খের কাছে পবিত্র কুরআন এবং লেখা-পড়া শেখেন।

## শিক্ষা জীবন
মক্তবের প্রাথমিক শিক্ষা শেষ করার পর তিনি তার দুই চাচা হাসান বিন মুহাম্মদ আল-নাজমি ও হোসেন বিন মুহাম্মদ আল-নাজমির সাথে সামতাহায় শায়খ আবদুল্লাহ আল-কারয়াবীর পাঠচক্রে যাতায়াত শুরু করেন। ১৩৬০ হিজরির সফর মাসে তিনি 'মাদ্রাসা সালাফিয়াতে' ভর্তি হন। সেখানে তিনি আবদুল্লাহ আল-কারয়াবীর নির্দেশে শায়খ উসমান বিন উসমান হামলির কাছে তাজবিদসহ কুরআন শিখেন এবং তোহফাতুল আতফাল, হিদায়াতুল মুস্তাফিদ, সালাতাতুল উসুল, আরবাউন নববী (চল্লিশ হাদিস) ও গণিত মুখস্থ করেন।

তিনি আল-কারয়াবীর নির্ধারিত পাঠচক্রে অত্যন্ত নিষ্ঠার সাথে পড়াশোনা করতেন। জোহরের নামাজের পর ছোট ছাত্রদের পাঠ শেষ হলে তিনি বড়দের পাঠচক্রে যোগ দিতেন এবং এশা পর্যন্ত সেখানে থাকতেন। চার মাস পর তিনি সরাসরি শায়খ আল-কারয়াবীর বিশেষ পাঠচক্রে যোগদানের অনুমতি পান। সেখানে তিনি ফরায়েজ (উত্তরাধিকার আইন), আরবী ব্যাকরণ (আজরুমিয়া), কিতাবুত তাওহিদ, বুলুগুল মারাম, আল-বাইকুনিয়্যাহ, আকিদায়ে তাহাবিয়া এবং ইমাম মালিকের মুয়াত্তা সহ প্রধান হাদিস গ্রন্থগুলো অধ্যয়ন করেন। ১৩৬৪ হিজরিতে শায়খ আবদুল্লাহ আল-কারয়াবী তাকে প্রধান ছয়টি হাদিস গ্রন্থ (উম্মাহাতুস সিত্তা) বর্ণনা করার অনুমতি (ইজাজাহ) প্রদান করেন।

পরবর্তীতে তিনি সামতাহর তৎকালীন বিচারক শায়খ ইব্রাহিম বিন মুহাম্মদ আল-আমুদির কাছে ফিকহ শাস্ত্রের বিভিন্ন কিতাব অধ্যয়ন করেন। ১৩৮৪ হিজরিতে তিনি তৎকালীন সৌদি আরবের প্রধান মুফতি শায়খ মুহাম্মদ বিন ইব্রাহিম আল আশ-শাইখের পাঠচক্রে দুই মাস তাফসিরে তবারি অধ্যয়ন করেন। একই বছর তিনি শায়খ আবদুল আজিজ বিন বাজের কাছেও দেড় মাস সহীহ বুখারী অধ্যয়ন করেন।

## কর্মজীবন
আল-নাজমি প্রথমে তার উস্তাদ আল-কারয়াবীর মাদ্রাসায় শিক্ষকতা শুরু করেন। ১৩৬৭ হিজরিতে তিনি নিজ গ্রাম আল-নাজামিইয়াহতে শিক্ষক নিযুক্ত হন। ১৩৭৪ হিজরিতে সামতাহায় 'ইনস্টিটিউট অব সায়েন্স' (আল-মাহাদ আল-ইলমি) প্রতিষ্ঠিত হলে তিনি সেখানে শিক্ষক হিসেবে যোগ দেন। ১৩৮৪ হিজরিতে তিনি মদিনা ইসলামি বিশ্ববিদ্যালয়ে শিক্ষকতার উদ্দেশ্যে পদত্যাগ করলেও কিছু পরিস্থিতির কারণে সেখানে যোগদান করতে পারেননি। এরপর তিনি জাযানের বিচার মন্ত্রণালয়ের অধীনে উপদেষ্টা ও ওয়ায়েজ হিসেবে কাজ করেন। পরবর্তীতে ১৩৮৯ হিজরি থেকে তিনি পুনরায় সামতাহ ইনস্টিটিউটে শিক্ষকতা শুরু করেন এবং ১৪১০ হিজরিতে অবসর গ্রহণের আগ পর্যন্ত সেখানেই কর্মরত ছিলেন। অবসরের পর তিনি নিজ বাড়িতে এবং পার্শ্ববর্তী মসজিদে নিয়মিত দরস প্রদান ও ফতোয়া প্রদানের কাজে নিজেকে নিয়োজিত রাখেন।

## শিক্ষকগণ

* ইব্রাহিম বিন মুহাম্মদ আল-আমুদি।
* আবদুল্লাহ আল-কারয়াবী।
* হাফিজ আল-হাকামি।
* মুহাম্মদ বিন ইব্রাহিম আল আশ-শাইখ।
* আবদুল আজিজ বিন বাজ।
* উসমান বিন উসমান হামলি।

## উল্লেখযোগ্য গ্রন্থসমূহ
আল-নাজমির বেশ কিছু মুদ্রিত ও পাণ্ডুলিপি আকারে বই রয়েছে। তার মধ্যে উল্লেখযোগ্য হলো:

* তাসিসুল আহকাম শারহু উমদাতিল আহকাম (ফিকহ সংক্রান্ত)।
* তানজিহুশ শারীয়াহ।
* ফাতহুর রাব্বিল ওয়াদুদ (ফতোয়া ও পত্রাবলি)।
* আর-রিসালাতুল ইরশাদ ইলা বায়ানিল হাক্কি ফি হুকমিল জিহাদ।

## মৃত্যু
তিনি ১৪২৯ হিজরির ২০ রজব (২৩ জুলাই ২০০৮) রাজধানী রিয়াদে মৃত্যুবরণ করেন। তাকে জাযান অঞ্চলের সামতাহ গভর্নরেটের আল-নাজামিইয়াহ গ্রামে দাফন করা হয়।

## তথ্যসূত্র

 
বিষয়শ্রেণী:সৌদি আরবীয় সুন্নি ইসলাম ধর্মের পণ্ডিত
বিষয়শ্রেণী:সালাফি
বিষয়শ্রেণী:হানবালী ব্যক্তি
বিষয়শ্রেণী:১৯২৮-এ জন্ম
বিষয়শ্রেণী:২০০৮-এ মৃত্যু